PATVIRTINTA
Rietavo savivaldybės tarybos
2014 m. d.
sprendimu Nr.

**RIETAVO SAV. TVERŲ GIMNAZIJOS NUOSTATAI**

**I. BENDROSIOS NUOSTATOS**

1. Savivaldybės biudžetinės įstaigos Rietavo sav. Tverų gimnazijos nuostatai (toliau – Nuostatai) reglamentuoja Savivaldybės biudžetinės įstaigos Rietavo sav. Tverų gimnazijos (toliau – Gimnazija) teisinę formą, priklausomybę, savininką, savininko teises ir pareigas įgyvendinančią instituciją, buveinę, mokyklos grupę, tipą, pagrindinę paskirtį, mokymo kalbas ir mokymo formas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, mokyklos teises, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšas, jų naudojimo tvarką ir finansinės veiklos kontrolę, reorganizavimo, likvidavimo ar pertvarkymo tvarką.

2. Gimnazijos oficialusis pavadinimas – Rietavo sav. Tverų gimnazija, trumpasis pavadinimas – Tverų gimnazija. Gimnazija įregistruota Juridinių asmenų registre, kodas 191131366.

3. Mokyklos istorija – mokykla įsteigta 1804 m.

4. Teisinė forma – Savivaldybės biudžetinė įstaiga.

5. Priklausomybė – Savivaldybės mokykla.

6. Savininkas – Rietavo savivaldybė, kodas 111107378, adresas: Laisvės a. 3, LT-

90316 Rietavas. Savininko teises ir pareigas įgyvendinanti institucija – Rietavo savivaldybės taryba. Rietavo savivaldybės tarybos kompetencija:

6.1. tvirtina Mokyklos nuostatus;

6.2. priima į pareigas ir iš jų atleidžia Mokyklos vadovą;

6.3. priima sprendimą dėl Mokyklos buveinės pakeitimo;

6.4. priima sprendimą dėl Mokyklos reorganizavimo ar likvidavimo;

6.5. priima sprendimą dėl Mokyklos skyriaus steigimo ir jo veiklos nutraukimo;

6.6. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

6.7. sprendžia kitus Lietuvos Respublikos biudžetinių įstaigų įstatyme, kituose įstatymuose ir Mokyklos nuostatuose jos kompetencijai priskirtus klausimus.

7. Gimnazijos buveinė – Tverų mstl., Tverų sen., LT-90282 Rietavo sav.

8. Grupė – bendrojo ugdymo mokykla.

9. Pagrindinė paskirtis – bendrojo lavinimo mokykla.

10. Tipas – gimnazija.

11. Mokymo kalba – lietuvių.

12. Mokymo forma – grupinis mokymas, pavienis mokymasis.

13. Mokymo proceso organizavimo būdai – kasdienis, savarankiškas.

14. Ugdymo programos – ikimokyklinio, priešmokyklinio, pradinio, pagrindinio, vidurinio.

15. Išduodami mokymosi pasiekimus įteisinantys dokumentai:

15.1. pradinio išsilavinimo pažymėjimas;

15.2. pradinio ugdymo pasiekimų pažymėjimas;

15.3. pažymėjimas;

15.4. pagrindinio išsilavinimo pažymėjimas;

15.5. pagrindinio ugdymo pasiekimų pažymėjimas;

15.6. brandos atestatas, brandos atestato priedas;

15.7. vidurinio ugdymo pasiekimų pažymėjimas;

15.8. mokymosi pasiekimų pažymėjimas.

16. Gimnazija turi skyrių:

16.1. Tverų gimnazijos Medingėnų skyrius (toliau – Medingėnų skyrius):
16.1.1. skyriaus buveinė – Medingėnų k., LT-90271 Rietavo sav.;
16.1.2. mokymo kalba – lietuvių;
16.1.3. mokymo forma – grupinis mokymas, pavienis mokymasis.
17. Mokymo proceso organizavimo būdai – kasdienis, savarankiškas.
18. Ugdymo programos – ikimokyklinio, priešmokyklinio, pradinio, pagrindinio

ugdymo.

19. Išduodami mokymosi pasiekimus įteisinantys dokumentai:

19.1. pradinio išsilavinimo pažymėjimas;

19.2. pradinio ugdymo pasiekimų pažymėjimas;

19.3. pažymėjimas;

19.4. pagrindinio išsilavinimo pažymėjimas;

19.5. pagrindinio ugdymo pasiekimų pažymėjimas;

19.6. mokymosi pasiekimų pažymėjimas.

20. Medingėnų skyrius nėra juridinis asmuo ir veikia Tverų gimnazijos, kaip juridinio asmens, vardu pagal Tverų gimnazijos nuostatus ir Tverų gimnazijos direktoriaus suteiktus įgaliojimus. Skyrių steigia ir likviduoja steigėjas.

21. Gimnazija yra viešasis juridinis asmuo, turintis herbinį antspaudą su užrašu ,,Rietavo savivaldybės Tverų gimnazija“, blanką su savo pavadinimu, sąskaitas Lietuvos Respublikos įregistruotuose bankuose, atributiką.

22. Gimnazija savo veikloje vadovaujasi Lietuvos Respublikos Konstitucija, Vaiko teisių konvencija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, kitais teisės aktais, Rietavo savivaldybės tarybos sprendimais, mero potvarkiais, administracijos direktoriaus įsakymais ir šiais Nuostatais.

**II. GIMNAZIJOS VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

23. Mokyklos veiklos sritis – švietimas, kodas 85.

24. Pagrindinė veiklos rūšis – vidurinis ugdymas, kodas 85.31.20.

25. Kitos švietimo veiklos rūšys:

25.1. ikimokyklinis ugdymas, kodas 85.10;

25.2. priešmokyklinio amžiaus vaikų ugdymas, kodas 85.10.20;

25.3. pradinis ugdymas, kodas 85.20;

25.4. pagrindinis ugdymas, kodas 85.31.10;

25.5. sportinis ir rekreacinis švietimas, kodas 85.51;

25.6. kultūrinis švietimas, kodas 85.52;

25.7. kitas, niekur nepriskirtas švietimas, kodas 85.59;

25.8. švietimui būdingų paslaugų veikla, kodas 85.60.

26. Kitos ne švietimo veiklos rūšys:

26.1. kitų maitinimo paslaugų teikimas, kodas 56.29;

26.2. kita žmonių sveikatos priežiūros veikla, kodas 86.90;

26.3. nuosavo arba nuomojamo nekilnojamojo turto nuoma ir eksploatavimas,
kodas 68.20;

26.4. bibliotekos veikla, kodas 91.01.

27. Medingėnų skyriaus veiklos sritis – švietimas, kodas 85.

28. Medingėnų skyriaus pagrindinė veiklos rūšis – pagrindinis ugdymas, kodas 85.31.10.

29. Kitos Medingėnų skyriaus veiklos rūšys:

29.1. ikimokyklinis ugdymas, kodas 85.10;

29.2. priešmokyklinio amžiaus vaikų ugdymas, kodas 85.10.20;

29.3. pradinis ugdymas, kodas 85.20;

29.4. sportinis ir rekreacinis švietimas, kodas 85.51.

30. Gimnazijos veiklos tikslas – plėtoti dvasines, intelektines ir fizines asmens galias, bendrąsias ir esmines dalykines kompetencijas, būtinas tolesniam mokymuisi, profesinei karjerai ir savarankiškam gyvenimui.

31. Gimnazijos veiklos uždaviniai:

31.1. teikti mokiniams kokybišką pradinį, pagrindinį ir vidurinį išsilavinimą;

31.2. sukurti vaikystės poreikius tenkinančią, vaiką puoselėjančią aplinką, kurioje galėtų laisvai ir harmoningai skleistis visos vaiko galios;

31.3. suteikti ugdytiniams prasmingų žinių, lavinti jų įgūdžius ir kompetencijas, reikalingas visavertei asmens integracijai į šiuolaikinės visuomenės gyvenimą;

31.4. lemiamu kriterijumi keliant mokymosi uždavinius, parenkant ugdymo turinį ir būdus laikyti realius augančių vaikų poreikius;

31.5. puoselėti geranoriškus, pagarba ir tolerancija grindžiamus mokinių, mokytojų ir tėvų tarpusavio santykius;

31.6. išlaikyti pusiausvyrą tarp intelektinių, meninių ir praktinių vaikų ugdymo aspektų;

31.7. priešmokyklinio ugdymo grupėse padėti vaikams pasirengti sėkmingai mokytis pagal pradinio ugdymo programą, išsaugoti ir gilinti vaikų ryšį su gimtuoju kraštu, supančios gamtos grožiu, atveriant lietuvių tautos ir pasaulinės kultūros lobynus;

31.8. sudaryti sąlygas vaikų pilietinei savimonei formuotis, talkinti taikios ir darnios Lietuvos, Europos ir pasaulio visuomenės kūrimuisi tenkinti mokinių pažinimo, lavinimosi ir saviraiškos poreikius.

32. Vykdydama jai pavestus uždavinius Gimnazija:

32.1. vadovaudamasi švietimo ir mokslo ministro tvirtinamomis bendrosiomis programomis, atsižvelgdama į vietos ir Gimnazijos bendruomenės reikmes, mokinių poreikius ir interesus, konkretina ir individualizuoja ugdymo turinį;

32.2. rengia pagrindinio ugdymo antrosios dalies ir vidurinio ugdymo programas papildančius ir mokinių poreikius tenkinančius šių programų modulius, neformaliojo vaikų švietimo programas;

32.3. vykdo ikimokyklinio, priešmokyklinio ugdymo, pradinio ugdymo, pagrindinio ugdymo pirmosios dalies, pagrindinio ugdymo antrosios dalies ir vidurinio ugdymo, pradinio ugdymo individualizuotą, pagrindinio ugdymo individualizuotą ir socialinių įgūdžių ugdymo programą, neformaliojo vaikų švietimo programas, mokymo sutartyse sutartus įsipareigojimus, užtikrina geros kokybės švietimą;

32.4. vykdo pagrindinio ugdymo pasiekimų patikrinimą, brandos egzaminus švietimo
ir mokslo ministro nustatyta tvarka;

32.5. išduoda mokymosi pagal pradinio, pagrindinio ir vidurinio ugdymo programas
pasiekimus įteisinančius dokumentus švietimo ir mokslo ministro nustatyta tvarka;

32.6. sudaro palankias sąlygas veikti mokinių organizacijoms, skatinančioms mokinių
dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

32.7. teikia informacinę, psichologinę, socialinę pedagoginę, specialiąją pedagoginę,
pagalbą, vykdo mokinių sveikatos priežiūrą, profesinį orientavimą ir minimalios priežiūros priemones;

32.8. įvertina mokinių specialiuosius ugdymosi poreikius, skiria specialųjį ugdymą teisės aktų nustatyta tvarka;

32.9. organizuoja tėvų (globėjų, rūpintojų) pageidavimu jų mokamas papildomas paslaugas (klubus, būrelius, stovyklas, ekskursijas ir kt.) teisės aktų nustatyta tvarka;

32.10. sudaro sąlygas darbuotojams profesiškai tobulėti;

32.11. užtikrina higienos normas, teisės aktų reikalavimus atitinkančią sveiką, saugią
mokymosi ir darbo aplinką;

32.12. kuria ugdymo turinio reikalavimams įgyvendinti reikiamą materialinę bazę vadovaudamasi švietimo ir mokslo ministro patvirtintais Švietimo aprūpinimo standartais;

32.13. organizuoja mokinių maitinimą Gimnazijoje;

32.14. organizuoja mokinių vežiojimą į Gimnaziją ir iš jos įstatymų ir kitų teisės aktų
nustatyta tvarka;

32.15. viešai skelbia informaciją apie Gimnazijos veiklą teisės aktų nustatyta tvarka;

32.16. atlieka kitas įstatymų ir kitų teisės aktų numatytas funkcijas.

33. Mokiniams Lietuvos Respublikos Švietimo ir mokslo ministro nustatyta tvarka išduodami mokymosi pagal pradinio ugdymo, pagrindinio ugdymo I ir II dalies programas, vidurinio ugdymo programą mokymosi pasiekimus įteisinantys dokumentai.

**III. MOKYKLOS TEISĖS IR PAREIGOS**

34. Gimnazija, įgyvendindama jai pavestus tikslus ir uždavinius, atlikdama jai priskirtas funkcijas, turi teisę:

34.1. parinkti mokymo metodus ir mokymosi veiklos būdus;

34.2. kurti naujus mokymo ir mokymosi modelius, užtikrinančius kokybišką
išsilavinimą;

34.3. įstatymų nustatyta tvarka rengti neformaliojo švietimo programas;

34.4. bendradarbiauti su veiklai įtakos turinčiais fiziniais ir juridiniais asmenimis;

34.5. vykdyti šalies ir tarptautinius švietimo projektus;

34.6. stoti ir jungtis į asociacijas, dalyvauti jų veikloje;

34.7. gauti paramą Lietuvos Respublikos labdaros ir paramos įstatymo nustatyta tvarka;

34.8. naudotis kitomis teisės aktų suteiktomis teisėmis.

35. Gimnazija privalo:

35.1. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką;

35.2. vykdyti Gimnazijos nuostatuose numatytas programas;

35.3. sudaryti mokymo sutartis ir vykdyti sutartus įsipareigojimus;

35.4. būti atvira vietos bendruomenei ir užtikrinti geros kokybės švietimą.

**IV. GIMNAZIJOS VEIKLOS ORGANIZAVIMAS IR VALDYMAS**

36. Gimnazijos veikla organizuojama pagal:

36.1. direktoriaus patvirtintą Gimnazijos strateginį planą, kuriam yra pritarusios Gimnazijos taryba ir Savivaldybės vykdomoji institucija ar jos įgaliotas asmuo (Savivaldybės mokykla – biudžetinė įstaiga); Gimnazijos savininko teises ir pareigas įgyvendinanti institucija;

36.2. direktoriaus patvirtintą Gimnazijos metinę veiklos programą, kuriai yra pritarusi Gimnazijos taryba;

36.3. direktoriaus patvirtintą Gimnazijos ugdymo planą, kuriam yra pritarusi Gimnazijos taryba.

37. Gimnazijai vadovauja direktorius, konkurso būdu į pareigas skiriamas ir iš jų atleidžiamas teisės aktų nustatyta tvarka. Gimnazijos direktorius tiesiogiai pavaldus Rietavo savivaldybės tarybai.

38. Gimnazijos direktorius:

38.1. suderinęs su Rietavo savivaldybės administracijos direktoriumi ar jo įgaliotu asmeniu, tvirtina Gimnazijos vidaus struktūrą, Gimnazijos darbuotojų pareigybių sąrašą, neviršydamas gimnazijai skirtų darbo užmokesčio lėšų;

38.2. nustato Gimnazijos struktūrinių padalinių tikslus, uždavinius, funkcijas, direktoriaus pavaduotojo ugdymui, Gimnazijos struktūrinių padalinių vadovų veiklos sritis;

38.3. tvirtina mokytojų ir darbuotojų pareigybių aprašymus, Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo Gimnazijos darbuotojus, skatina juos, skiria jiems drausmines nuobaudas;

38.4. priima mokinius Rietavo savivaldybės tarybos nustatyta tvarka, sudaro mokymo sutartis teisės aktų nustatyta tvarka;

38.5. vadovaudamasis įstatymais ir kitais teisės aktais, Gimnazijos darbo tvarkos taisyklėse nustato mokinių teises, pareigas ir atsakomybę;

38.6. suderinęs su Gimnazijos taryba, tvirtina Gimnazijos darbo tvarkos taisykles;

38.7. sudaro mokiniams ir darbuotojams saugias ir sveikatai nekenksmingas darbo sąlygas visais su mokymusi ir darbu susijusiais aspektais;

38.8. vadovauja Gimnazijos strateginio plano, metinės veiklos programos rengimui, jų įgyvendinimui, organizuoja ir koordinuoja mokyklos veiklą pavestoms funkcijoms atlikti, uždaviniams įgyvendinti, analizuoja ir vertina Gimnazijos veiklą, materialinius ir intelektinius išteklius;

38.9. leidžia įsakymus, kontroliuoja jų vykdymą;

38.10. sudaro teisės aktų nustatytas komisijas, darbo grupes, metodines grupes, metodinę tarybą;

38.11. sudaro Gimnazijos vardu sutartis Gimnazijos funkcijoms atlikti;

38.12. organizuoja Gimnazijos dokumentų saugojimą ir valdymą teisės aktų nustatyta
tvarka;

38.13. teisės aktų nustatyta tvarka valdo, naudoja Gimnazijos turtą, lėšas ir jais disponuoja; rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą;

38.14. rūpinasi metodinės veiklos organizavimu, darbuotojų profesiniu tobulėjimu, sudaro jiems sąlygas kelti kvalifikaciją, mokytojams ir kitiems pedagoginiams darbuotojams galimybę atestuotis ir organizuoja jų atestaciją švietimo ir mokslo ministro nustatyta tvarka;

38.15. inicijuoja Gimnazijos savivaldos institucijų sudarymą ir skatina jų veiklą;

38.16. bendradarbiauja su mokinių tėvais (globėjais, rūpintojais), pagalbą mokiniui, mokytojui ir mokyklai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;

38.17. atstovauja Gimnazijai kitose institucijose;

38.18. dalį savo funkcijų teisės aktų nustatyta tvarka gali pavesti atlikti direktoriaus pavaduotojui ugdymui;

38.19. vykdo kitas teisės aktuose ir pareigybės aprašyme nustatytas funkcijas.

39. Gimnazijos direktorius atsako už Lietuvos Respublikos įstatymų ir kitų teisės aktų laikymąsi Gimnazijoje, už demokratinį Gimnazijos valdymą, bendruomenės narių informavimą, tinkamą funkcijų atlikimą, nustatytų Gimnazijos tikslų ir uždavinių įgyvendinimą, Gimnazijos veiklos rezultatus; už gerą ir veiksmingą vaiko minimalios priežiūros priemonių įgyvendinimą.

40. Gimnazijoje sudaromos metodinės grupės ir metodinė taryba. Metodinės grupės skirtos mokytojams kartu su pagalbos specialistais pasirengti ugdyti mokinius: planuoti ir aptarti ugdymo turinį (programas, mokymo ir mokymosi metodus, kontekstą, mokinių pasiekimų ir pažangos vertinimo būdus, mokymo (-si) ir ugdymo (-si) priemones ir patyrimą, kurį mokiniai sukaupia ugdymo procese), pritaikyti jį mokinių individualioms reikmėms, nagrinėti praktinę veiklą, plėtoti mokytojų profesinės veiklos kompetencijas, suderintas su Gimnazijos strateginiais tikslais, ir kartu siekti mokinių ir Gimnazijos pažangos. Metodinė taryba nustato mokytojų metodinės veiklos prioritetus, mokytojų kvalifikacijos tobulinimo poreikius, inicijuoja pedagoginių inovacijų diegimą Gimnazijoje, teikia Gimnazijos direktoriui suderintus metodinių grupių siūlymus dėl ugdymo turinio formavimo ir jo įgyvendinimo organizavimo gerinimo.

41. Metodinės grupės nariai yra mokytojai. Metodinei grupei vadovauja grupės narių išrinktas vadovas. Metodinių grupių veiklą koordinuoja ir vykdo priežiūrą ugdymo direktoriaus pavaduotojas ugdymui. Gimnazijos metodinės tarybos nariai yra metodinių grupių vadovai. Metodinei tarybai vadovauja direktoriaus pavaduotojas ugdymui.

42. Ugdymo turinio formavimo ir ugdymo proceso organizavimo klausimais Gimnazijos direktorius gali organizuoti mokytojų ir švietimo pagalbos specialistų, kurių veikla susijusi su nagrinėjamu klausimu, pasitarimus.

**V. MOKYKLOS SAVIVALDA**

43. Gimnazijos taryba (toliau – Taryba) yra aukščiausia Gimnazijos savivaldos institucija. Taryba telkia Gimnazijos mokinių, mokytojų, tėvų (globėjų, rūpintojų) bendruomenę, vietos bendruomenę demokratiniam Gimnazijos valdymui, padeda spręsti Gimnazijai aktualius klausimus, direktoriui atstovauti teisėtiems Gimnazijos interesams.

44. Taryba sudaroma iš Gimnazijoje nedirbančių mokinių tėvų (globėjų, rūpintojų), mokytojų, mokinių ir vietos bendruomenės atstovų. Tarybos narių skaičių ir jos veiklos kadencijos trukmę nustato Gimnazijos direktorius.

45. Į Tarybą lygiomis dalimis tėvus (globėjus, rūpintojus) deleguoja klasių tėvų komitetų pirmininkų susirinkimas, kandidatus aptarę klasėse, mokytojus – mokytojų taryba, mokinius – mokinių taryba, 1–3 vietos bendruomenės atstovus – Gimnazijos direktorius.

46. Tarybos posėdžiai kviečiami ne rečiau kaip du kartus per metus. Posėdis teisėtas, jeigu jame dalyvauja ne mažiau kaip du trečdaliai narių. Nutarimai priimami posėdyje dalyvaujančių balsų dauguma. Gimnazijos direktorius Tarybos posėdžiuose gali dalyvauti kviestinio nario teisėmis.

47. Tarybai vadovauja pirmininkas, išrinktas atviru balsavimu Tarybos posėdyje.

48. Taryba:

48.1. teikia siūlymų dėl Gimnazijos strateginių tikslų, uždavinių ir jų įgyvendinimo priemonių;

48.2. aprobuoja Gimnazijos strateginį planą, metinę Gimnazijos veiklos programą, Gimnazijos darbo tvarkos taisykles, kitus Gimnazijos veiklą reglamentuojančius dokumentus, teikiamus Gimnazijos direktoriaus;

48.3. teikia siūlymų Gimnazijos direktoriui dėl Gimnazijos nuostatų pakeitimo ar papildymo, Gimnazijos vidaus struktūros tobulinimo;

48.4. svarsto Gimnazijos lėšų naudojimo klausimus;

48.5. išklauso metines Gimnazijos veiklos ataskaitas ir teikia siūlymų Gimnazijos direktoriui dėl Gimnazijos veiklos tobulinimo;

48.6. teikia siūlymų Rietavo savivaldybės tarybai dėl Gimnazijos materialinio aprūpinimo, veiklos tobulinimo;

48.7. svarsto mokytojų metodinės tarybos, mokinių ir tėvų (globėjų, rūpintojų) savivaldos institucijų ar Gimnazijos bendruomenės narių iniciatyvas ir teikia siūlymų Gimnazijos direktoriui;

48.8. teikia siūlymų dėl Gimnazijos darbo tobulinimo, saugių mokinių ugdymo ir darbo sąlygų sudarymo, talkina formuojant Gimnazijos materialinius, finansinius ir intelektinius išteklius;

48.9. svarsto Gimnazijos direktoriaus teikiamus klausimus.

49. Tarybos nutarimai yra teisėti, jeigu jie neprieštarauja teisės aktams.

50. Taryba už savo veiklą vieną kartą per metus atsiskaito Gimnazijos bendruomenei.

51. Mokytojų taryba – nuolat veikianti Gimnazijos savivaldos institucija mokytojų profesiniams ir bendriesiems ugdymo klausimams spręsti. Ją sudaro Gimnazijos direktorius, direktoriaus pavaduotojas ugdymui, visi Gimnazijoje dirbantys mokytojai, sveikatos priežiūros specialistai, švietimo pagalbą teikiantys specialistai, bibliotekininkai, kiti tiesiogiai ugdymo procese dalyvaujantys asmenys.

52. Mokytojų tarybai vadovauja Gimnazijos direktorius.

53. Mokytojų tarybos posėdžius šaukia Gimnazijos direktorius. Posėdis yra teisėtas, jeigu jame dalyvauja du trečdaliai Gimnazijos tarybos narių. Nutarimai priimami posėdyje dalyvavusių narių balsų dauguma.

54. Mokytojų taryba svarsto ir priima nutarimus teisės aktų nustatytais ir Gimnazijos direktoriaus teikiamais klausimais.

55. Gimnazijoje nuolat veikia Gimnazijos mokinių taryba. Jos narių skaičių ir veiklos kadencijos trukmę nustato Gimnazijos direktorius. Mokinių savivaldos institucijos nariai yra klasių susirinkimų deleguoti atstovai. Vadovauja Mokinių tarybos narių išrinktas vadovas. Mokinių taryba inicijuoja ir padeda organizuoti Gimnazijos renginius, akcijas, vykdyti prevencines programas, teikia siūlymų dėl mokymo organizavimo, vaikų neformaliojo švietimo programų plėtros, socialinės veiklos, organizuoja savanorių judėjimą, dalyvauja rengiant Gimnazijos veiklą reglamentuojančius dokumentus, svarsto Gimnazijos direktoriaus teikiamus klausimus, susitaria dėl institucijos veiklos organizavimo, deleguoja narius į Gimnazijos tarybą.

56. Klasės mokinių tėvų (globėjų, rūpintojų) komitetą renka klasės tėvų (globėjų, rūpintojų) susirinkime. Klasės mokinių tėvų (globėjų, rūpintojų) komitetui vadovauja susirinkimo išrinktas vadovas. Klasių mokinių tėvų (globėjų, rūpintojų) komitetas aptaria su klasės vadovu klasės mokinių lankomumo, elgesio ir pažangumo, saugumo, maitinimo, informacijos gavimo apie vaikus klausimus, padeda organizuoti klasės renginius, išvykas, kurti edukacinę aplinką, vykdyti profesinį orientavimą, teikia siūlymų Gimnazijos tarybai ir direktoriui.

57. Mokinių ugdymo organizavimo, elgesio, lankomumo, saugumo užtikrinimo ir kitais mokinių tėvams (globėjams, rūpintojams) aktualiais klausimais Gimnazijos direktorius gali organizuoti klasių mokinių tėvų (globėjų, rūpintojų) savivaldos institucijų vadovų pasitarimus.

**VI. DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

58. Darbuotojai priimami į darbą ir atleidžiami iš darbo vadovaujantis Lietuvos Respublikos darbo kodeksu, Lietuvos Respublikos švietimo įstatymu, Lietuvos Respublikos Vyriausybės nutarimais ir kitais teisės aktais, reglamentuojančiais darbo santykius. Direktoriaus pavaduotoją, skyriaus vedėją, mokytojus ir kitus ugdymo procese dalyvaujančius asmenis, aptarnaujantį personalą priima į darbą ir atleidžia iš jo Gimnazijos direktorius.

59. Gimnazijos direktoriaus pareiginę algą, priedus prie jos ir kitas darbo apmokėjimo sąlygas nustato Rietavo savivaldybės taryba, vadovaudamasi teisės aktų nustatyta tvarka.

60. Direktoriaus pavaduotojo, mokytojų, pagalbos mokiniui specialistų ir kitų ugdymo procese dalyvaujančių darbuotojų pareiginę algą, priedus prie jos ir kitas darbo apmokėjimo sąlygas nustato Gimnazijos direktorius, vadovaudamasis teisės aktais ir Rietavo savivaldybės tarybos sprendimais.

61. Gimnazijos direktorius, pavaduotojas ugdymui, mokytojai atestuojami ir įgyja kvalifikacinę kategoriją Lietuvos Respublikos švietimo ir mokslo ministro nustatyta tvarka.

**VII. MOKYKLOS TURTAS, LĖŠOS, JŲ NAUDOJIMO TVARKA IR FINANSINĖS VEIKLOS KONTROLĖ**

62. Gimnazija valdo patikėjimo teise perduotą Savivaldybės turtą, naudoja ir disponuoja juo pagal įstatymus Rietavo savivaldybės tarybos sprendimų nustatyta tvarka.

63. Gimnazijos lėšos:

63.1. valstybės biudžeto specialiųjų tikslinių dotacijų Savivaldybės biudžetui skirtos lėšos ir Rietavo savivaldybės biudžeto lėšos, skiriamos pagal patvirtintas sąmatas;

63.2. pajamos už teikiamas paslaugas;

63.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

63.4. kitos teisėtu būdu įgytos lėšos.

64. Lėšos naudojamos teisės aktų nustatyta tvarka.

65. Gimnazija buhalterinę apskaitą organizuoja ir finansinę atskaitomybę tvarko teisės aktų nustatyta tvarka.

66. Gimnazijos finansinė veikla kontroliuojama teisės aktų nustatyta tvarka.

**VIII. BAIGIAMOSIOS NUOSTATOS**

67. Informacija visuomenei apie Gimnazijos veiklą teikiama interneto svetainėje www.tveraimokykla.lt.

68. Gimnazijos nuostatus, jų pakeitimus, papildymus tvirtina Rietavo savivaldybės taryba.

69. Gimnazijos nuostatai keičiami ir papildomi Rietavo savivaldybės tarybos, Gimnazijos direktoriaus ar Gimnazijos tarybos iniciatyva.

70. Gimnazija reorganizuojama, pertvarkoma ar likviduojama vykdoma Gimnazijos struktūrinė pertvarka Rietavo savivaldybės tarybos sprendimu, vadovaujantis Lietuvos Respublikos civiliniu kodeksu, Lietuvos Respublikos biudžetinių įstaigų, Švietimo įstatymais ir kitų teisės aktų nustatyta tvarka.

71. Gimnazija registruojama Juridinių asmenų registre Civilinio kodekso ir Juridinių asmenų registro nuostatų, patvirtintų Lietuvos Respublikos Vyriausybės, nustatyta tvarka.

Tverų gimnazijos direktorė Aldona Sūdžiuvienė
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_